**NUMATOMO TEISINIO REGULIAVIMO POVEIKIO VERTINIMO PAŽYMA**

|  |  |
| --- | --- |
| **Projekto pavadinimas** | **Lietuvos Respublikos aplinkos ministro įsakymo „Dėl Minimalių reikalavimų dulkėtumui mažinti laikant, kraunant, vežant birias kietąsias medžiagas“ projektas (toliau – Projektas, reikalavimai)** |
| **Projekto rengėjas**  | Lietuvos Respublikos aplinkos ministerija |
| **Projekto tikslas** | ***Nustatyti minimalius reikalavimus*** dulkėtumui mažinti vykdant ūkinę veiklą, kurios metu laikomos, kraunamos (maišomos, rūšiuojamos, sijojamos, smulkinamos, perkraunamos), vežamos (vežamos transporto priemonėmis iš siuntimo vietos į paskirties vietą) birios kietosios medžiagos (pvz., kietasis biokuras, kuro durpės, akmens anglis, geležies rūda, naftos koksas, mineralinės trąšos, smulkintas metalo laužas, statybinės medžiagos (keramzitas, skalda), statybinės atliekos ir kt.) (toliau – veikla) ***siekiant sudaryti teisines sąlygas: tokius reikalavimus taikyti nustatant sąlygas Taršos integruotos prevencijos ir kontrolės leidimuose***, išduodamuose vadovaujantis Taršos integruotos prevencijos ir kontrolės leidimų išdavimo, pakeitimo ir galiojimo panaikinimo taisyklėmis, patvirtintomis Lietuvos Respublikos aplinkos ministro 2013 m. liepos 15 d. įsakymu Nr. D1-528 (toliau – TIPK leidimas), ***ir taršos leidimuose***, išduodamuose vadovaujantis Taršos leidimų išdavimo, pakeitimo ir galiojimo panaikinimo taisyklėmis, patvirtintomis Lietuvos Respublikos aplinkos ministro 2014 m. kovo 6 d. įsakymu Nr. D1-259 (toliau – Taršos leidimas); ***tokius reikalavimus taikyti ūkio subjektuose, kuriems*** nustatyta tvarka minėti ***leidimai neprivalomi***; ***kontroliuoti jų laikymąsi.***  |
|  | **Siūlomo projekto poveikio įvertinimas** |
| **Poveikis aplinkai** | Bus nustatyti reikalavimai, kurių taikymas ir laikymasis padės užtikrinti dulkių, susidarančių vykdant veiklą, patekimo į aplinką prevenciją ir (ar) sklaidos mažinimą. Reikalavimų įgyvendinimas sumažins aplinkos oro taršą kietosiomis dalelėmis (dulkėmis), pagerės aplinkos oro kokybė šalia ūkinę veiklą vykdančių ūkio subjektų. |
| **Poveikis socialinei aplinkai** | Dėl reikalavimų įgyvendinimo sumažėjus aplinkos taršai dulkėmis, tikėtinas teigiamas psicho–emocinis poveikis visuomenei, vietos bendruomenėms, teigiamas poveikis sveikatai. Tikėtinas prašymų ir skundų dėl ūkinės veiklos objektų keliamos taršos dulkėmis sumažėjimas. |
| **Poveikis valstybės finansams** | Projekto priėmimas neturės poveikio valstybės finansams. |
| **Poveikis administracinei naštai** | Laikinai gali padidėti administracinė našta Aplinkos apsaugos departamentui prie Aplinkos ministerijos dėl galimo didesnio skaičiaus planinių ūkinės veiklos objektų patikrinimų, tačiau ji, tikėtina, sumažės dėl reikalavimų įgyvendinimo sumažėjus su aplinkos oro teršimu dulkėmis susijusių prašymų ir skundų skaičiui, t. y. dėl tikėtino mažesnio neplaninių patikrinimų skaičiaus. Administracinė našta ūkio subjektams nepadidės, nes Projektas nenustato informacinių įpareigojimų numatomos reguliuoti ūkinės veiklos vykdytojams. |
| **Poveikis verslo sąlygoms** | Projektu nustatomi minimalūs reikalavimai, nustatomos skirtingos reikalavimų pradedamai vykdyti ir jau vykdomai ūkinei veiklai taikymo pradžios datos, todėl poveikis verslo sąlygoms tikėtinas nedidelis. Ūkio subjektams, kurie vykdė reikalavimuose apibūdintą veiklą iki Projekto įsigaliojimo datos, t. y. iki 2020 m. lapkričio 1 d., skiriama pakankamai laiko pasiruošti reikalavimų įgyvendinimui - jiems reikalavimai pradedami taikyti 2022 m. sausio 1 d. Pažymėtina, kad kai kurie ūkinės veiklos vykdytojai jau taiko tam tikras reikalavimuose nustatytas priemones, todėl reikalavimų įsigaliojimas poveikio jų verslo sąlygoms neturės. Atsižvelgiant į didėjantį ūkinės veiklos vykdytojų nusiskundimų skaičių dėl gretimoje teritorijoje veikiančių kitų ūkinės veiklos objektų laikomų ir kraunamų dulkančių medžiagų neigiamo poveikio jų darbuotojams, materialiniam turtui, verslo sąlygoms, tikėtina, kad toks neigiamas poveikis sumažės, sumažės nusiskundimų skaičius. |
| **Poveikis teisinei sistemai** | Numatomas teigiamas poveikis teisinei sistemai. Šiuo metu tokia veikla teisės aktais iš esmės nereglamentuojama, nėra pakankamo teisinio pagrindo reikalauti veiklos vykdytojų imtis priemonių aplinkos oro taršai dulkėmis mažinti. Patvirtinus Projektą bus sudarytos teisinės prielaidos efektyvesnei veiklos kontrolei. |

|  |
| --- |
|  |

**Informacija apie asmenį ir instituciją, atsakingą už poveikio vertinimą**

|  |  |
| --- | --- |
| Vardas ir pavardė | Renata Gagienė |
| Pareigos | vyriausioji specialistė |
| Institucija (padalinys) | Lietuvos Respublikos aplinkos ministerijos Taršos prevencijos politikos grupė |
| Telefono numeris ir elektroninio pašto adresas | 8 695 41940, renata.gagiene@am.lt |

\_\_\_\_\_\_\_\_\_\_\_